ธปท.ออกกฎคุมบัตรอี-มันนี่ตุนสภาพคล่อง
ธปท.ออกเกณฑ์คุมผู้บริการอี-เพย์เมนต์ ให้นันแบงก์ดำรงสภาพคล่อง 8% กรณีจ่ายค่าบัตรก่อนรูด
11 พ.ค. 2559

ธปท.ออกเกณฑ์คุมผู้บริการอี-เพย์เมนต์ ให้นันแบงก์ดำรงสภาพคล่อง 8% กรณีจ่ายค่าบัตรก่อนรูด
นางนิศารัตน์ ไตรรัตน์วรกุล ผู้อำนวยการอาวุโส ฝ่ายนโยบายระบบชำระเงิน ธนาคารแห่งประเทศไทย (ธปท.) เปิดเผยว่า ธปท.ได้ออกประกาศถึงธนาคารพาณิชย์ทุกแห่ง และผู้ให้บริการการชำระเงินทางอิเล็กทรอนิกส์ที่มิใช่สถาบันการเงิน (นันแบงก์) กำหนดหลักเกณฑ์การประกอบธุรกิจบริการชำระเงินทางอิเล็กทรอนิกส์ (อี-เพย์เมนต์) มีผลบังคับใช้เมื่อวันที่ 28 เม.ย.ที่ผ่านมา เพื่อดูแลฐานะการเงินและสภาพคล่องของผู้ให้บริการให้ดีและมีเพียงพอ ไม่ให้กระทบบริการและป้องกันปัญหาฟ้องร้องในอนาคต ถือเป็นการคุ้มครองผู้บริโภคอีกทางหนึ่ง  
ทั้งนี้ ธปท.ได้ปรับปรุงเกณฑ์เพื่อให้เกิดความมั่นคงทางการเงินและการพาณิชย์ โดยกำหนดให้ 1.ผู้ให้บริการอี-เพย์เมนต์ผ่านอุปกรณ์อย่างใดอย่างหนึ่ง หรือผ่านเครือข่าย และผู้ให้บริการรับชำระแทน ต้องดำรงฐานทางการเงินและสภาพคล่อง มีทุนจดทะเบียน ผลดำเนินงาน และผลประกอบการที่ดีน่าเชื่อถือ เพื่อให้บริการได้อย่างต่อเนื่องและไม่ทำความเสียหายต่อผู้ใช้บริการ 
2.ผู้ให้บริการเงินอีเล็กทรอนิกส์ (อี-มันนี่) ที่รับเงินมาจากประชาชนก่อนแล้วค่อยออกบัตรเพื่อนำไปใช้ เช่น บัตรอี-มันนี่ต่างๆ อี-วอลเล็ต ฯลฯ จะต้องมีฐานะการเงินที่ดีและมีสภาพคล่องเพียงพอ โดยผู้ให้บริการต้องดำรงอัตราส่วนของผู้ถือหุ้นสิทธิต่อยอดคงค้างของเงินที่ได้รับล่วงหน้า ณ สิ้นไตรมาส ไม่ต่ำกว่า 8% ซึ่งหากต่ำกว่า 8% ธปท.จะเข้าตรวจสอบและมีคำสั่งอย่างใดอย่างหนึ่ง หรืออาจสั่งปิดกิจการได้ โดยจะมีการเตือนก่อน คือ หากอัตราส่วนของผู้ถือหุ้นสิทธิต่อยอดคงค้างของเงินที่ได้รับล่วงหน้าต่ำกว่า 12% ต้องรายงานและชี้แจงเหตุผล เพื่อ ธปท.จะได้สั่งการให้แก้ไข และหากยังตกลงมาต่ำกว่า 10% จะให้ชี้แจงและสั่งการให้แก้ไขอย่างใดอย่างหนึ่งก่อน
นอกจากนี้ ผู้ให้บริการที่ตั้งตัวแทนมาให้บริการแทนนั้น ต้องตั้งตัวแทนที่มีความน่าเชื่อถือและป้องกันความเสียหายต่อสาธารณชนได้ อาทิ ผู้ให้บริการยังต้องมีความรับผิดชอบเสมือนหนึ่งเป็นผู้ให้บริการเอง ต้องมีนโยบายละวิธีปฏิบัติเกี่ยวกับการแต่งตั้งตัวแทนที่น่าเชื่อถือและรายงานข้อมูลต่อ ธปท.ด้วย
สำหรับผู้บริการรายเดิม ธปท.จะให้เวลาปรับตัว 180 วันในการปรับปรุง หากไม่สามารถปรับปรุงได้ ต้องรายงานสาเหตุ และให้พิจารณาอย่างใดอย่างหนึ่ง หรืออาจพิจารณายกเลิกใบอนุญาตแล้วแต่กรณี
อย่างไรก็ตาม ประกาศดังกล่าวครอบคลุมทั้งธุรกิจที่ต้องแจ้งก่อนให้บริการ อาทิ การให้บริการเครือข่ายบัตรเครดิต เครื่องรับบัตร (อีดีซี) การให้บริการเงินอิเล็กทรอนิกส์ที่ใช้ซื้อสินค้าหรือรับบริการเฉพาะอย่าง (อี-มันนี่) และธุรกิจที่ต้องขออนุญาต ได้แก่ บริการหักบัญชี (เคลียริ่ง) บริการชำระดุล บริการอี-เพย์เมนต์ผ่านอุปกรณ์อย่างใดอย่างหนึ่งหรือผ่านทางเครือข่าย เป็นต้น